ï»¿Mulongo na Fisi  

Palikuwa na msichana aliyeitwa  Mulongo.  Aliishi na wazazi wake karibu na kijiji  cha Budongo.  Siku moja mamake Mulongo alimtuma  kuchota maji kisimani.  
Njiani, alikutana na marafiki zake  wakienda msituni kutafuta kuni.  Mulongo alitaka kwenda nao.  "Tafadhali, nisubirini hapa! Lazima  nimchotee mama maji kwanza."  Mulongo aliwasihi.  Lakini marafiki zake hawakutaka  kusubiri.  
"Sawa, nitawakuta huko msituni!"  Mulongo alisema huku akikimbia  kwenda kumchotea mamake maji.  Baadaye, alienda msituni kuwatafuta  marafiki zake.  
Alifuata njia iliyoelekea kwenye kijito.  Upande mwingine wa kijito kulikuwa  na njia nyingine ndogo kila mojawapo  ikielekea upande tofauti.  "Njia ipi marafiki zangu walifuata?"  Mulongo alishangaa.  
Aliichagua njia iliyokuwa pana kisha  akatembea, na kutembea, lakini  hakuwapata marafiki zake.  Alichoka sana kwa hivyo alipopumzika  chini ya mti.  Alilala muda mfupi baadaye.  
Mulongo alipoamka, ilikuwa giza.  Gizani, macho ya manjano yalimulika.  Alikuwa amezungukwa na fisi!  Aliogopa asiweze hata kulia. Alijaribu  kukimbia, lakini fisi walimzunguka  wakionyesha wazi kuwa walikuwa na  njaa.  
"Usisonge," sauti ya fisi mkubwa zaidi  ilisikika. "Ukikimbia, utaliwa!"  "Tafadhali, niache niende nyumbani!"  Mulongo aliwasihi.  
Badala yake fisi walimpeleka Mulongo  katika nyumba yao iliyokuwa msituni.  Chumba hicho kichafu kilijaa mifupa  na kelele za nzi.  Mulongo alilala chini na kujifanya  kuwa amepatwa usingizi.  
Gizani, aliwasikia fisi wakiongea  wenyewe kwa wenyewe. "Moto  unaendelea vipi? Je, maji  yanachemka?" Mmoja aliuliza."  Mwingine aliJibu, "Kila kitu ni tayari.  Nimlete sasa?"  "Ndiyo, ndiyo! Tunahisi njaa!" Fisi wale  wengine walinguruma.  
Walikuwa karibu kumvuta Mulongo  kumtoa chumbani wakati fisi mkubwa  aliongea, "Fisi, subirini. Kumbuka  kanuni ya kijiji. Hakuna fisi  anayekubaliwa kula peke yake. Ni  lazima tuialike jamii nzima kushiriki  mlo."  
Waliokwenda kuwaalika jamii,  hawakurudi haraka. Yule fisi mkubwa  alianza kusinzia na kukoroma pale  mbele ya moto.  Hii ilikuwa nafasi nzuri ya Mulongo  kutoroka! Lakini angempitaje yule fisi?  Umbo lake kubwa lilifunika sehemu  yote ya mlango.  
Njia ilikuwa ni moja tu. Alijihimiza na  kurukia juu ya mgongo wa fisi kwa  mara moja.  Kisha, akakimbia, na kukimbia jinsi  miguu yake ilivyomwezesha.  
Wakati huo huo, fisi wale wengine  walirudi na kuona kilichotokea.  Walimfuata huku wakipiga kelele za  hasira na gadhabu.  Lakini, walikuwa wamechelewa.  
Alipokaribia kijiji chake, wanakijiji  walimtambua na kushangilia  wakisema, "Mulongo, Mulongo  anakuja, Mulongo anakuja."  Wazazi wake walikimbia kumbusu  huku wakishukuru Mungu kwa  kumwokoa mototo wao, "Mulongo,  tulidhani umekufa!"  
Kutoka siku hiyo, Mulongo na watoto  wengine hawakuwahi kururdi msituni  peke yao.  

You are free to download, copy, translate or adapt this story and use the illustrations as long as you attribute in the following way:  Mulongo na Fisi  Author - Sarah Nangobi  Translation - Brigid Simiyu  Illustration - Wiehan de Jager  Language - Kiswahili  Level - Longer paragraphs  Â© African Storybook Initiative, 2014  Creative Commons: Attribution 4.0  Source www.africanstorybook.org 

Question: Mulongo aliishi na wazazi wake karibu na kijiji kipi
Answer: Budongo